Paytextê Swêdî Stockholm de çalakîya grevê vêşanîye ya Kurdistanijan û dostanê înan dewam kena.
Vizêr parlamenterê Partîya Çepî Daniel Riazatî çalakîya ke ci rê eleqeya girde esta zîyaret kerd. Riazatî mesajê paştîdayîşî da û vat ke înan sey Partîya Çepî waşt ke PKK lîsteyê terorî ra bêro vetene û semedê bicaardişê naye xebatê înan dewam kenî.
Çalakwanan ra Zerdeşt Îbrahîmo ke Başûrê Kurdistanî ra yo ANFyî rê qisey kerd. Îbrahîmî bale ante muhîmîya rolê Ocalanî ser û va: ‘‘Ma tena wedartişê tecrîdî nê, esasî de azadîya ey wazenê. Ganî CPT cade şiro Îmrali û derheqê weşîya Ocalanî de bi raporyêk zanayîş bido rayapêroyî.’’
Îbrahîmî vist vîrî ke bi mîlyonan kesan Ocalan sey rayber qebûl kerdo û wina domna: ’’No tecrîd heme kurdan rê beno. Başûr de zî şar paştî dano Ocalanî û wazeno ke o serbest bêro veradayene la tersê PDKyî ra eşkera nêeşkeno bîyaro ziwan. Eke ma yew bê, pîya tê bigêrê çew nêeşkeno bi ma.’’
